ซิงเกอร์ตั้งเป้า3ปีกำไรโตปีละ20%
SINGER ขอเวลา 2 ปีขยายผลหลังแตก 2 บริษัทใหม่ ปูทางรับเออีซี ดันกำไรโตปีละ 20%
28 ธ.ค. 2555

SINGER ขอเวลา 2 ปีขยายผลหลังแตก 2 บริษัทใหม่ ปูทางรับเออีซี ดันกำไรโตปีละ 20%
นายบุญยง ตันสกุล กรรมการผู้จัดการ บริษัท ซิงเกอร์ประเทศไทย (SINGER) เปิดเผยว่า บริษัทขอเวลา 2 ปี ในการปรับปรุงโครงสร้างธุรกิจหลังได้จัดตั้ง 2 บริษัทใหม่คือ บริษัท ซิงเกอร์ ลิสซิ่ง เพื่อประกอบธุรกิจเช่าซื้อสินค้า และบริษัท ซิงเกอร์ เซอร์วิส พลัส ประกอบธุรกิจบริการซ่อมแซมอุปกรณ์เครื่องใช้ไฟฟ้า ซึ่งจะทำให้ต่อไปนี้ SINGER จะมี 3 หน่วยธุรกิจ คือ เช่าซื้อ บริการ และตัวแทนจำหน่ายสินค้า ทั้งหมดนี้เพื่อรองรับการขยายตัวในการเปิดประชาคมเศรษฐกิจอาเซียน (เออีซี) 
“ปกติบริษัทจะเน้นการเติบโตของกำไรมากกว่ารายได้ ซึ่งจากนี้ไป 3 ปีข้างหน้ายังประเมินว่ากำไรสุทธิน่าจะเติบโตปีละมากกว่า 20% ได้ ขณะที่อัตรากำไรสุทธิพยายามจะปรับเพิ่มขึ้นให้ได้อย่างน้อยปีละ 1% จากปัจจุบันอยู่ที่กว่า 7% และปี 2558 น่าจะแตะระดับที่ 10% ได้ ขณะที่รายได้น่าจะเห็นแตะ 5,000 ล้านบาท จากปีนี้ 3,000 ล้านบาท” 
ทั้งนี้ บริษัทได้พยายามปรับโครงสร้างธุรกิจบริษัทรับเออีซี โดยใช้กลยุทธ์พยายามนำคู่ค้ามาทำธุรกิจในไทย และเลือกให้บริษัทเป็นตัวแทนจำหน่ายเพื่อเป็นผู้ขนส่งสินค้าให้ ขณะที่อีกส่วนหนึ่งก็ช่วยเพิ่มความหลากหลายของชนิดสินค้ามากขึ้น ซึ่งจะทำให้บริษัทยืดหยุ่นราคาสินค้าได้ง่ายขึ้น จากเดิมที่มีโครงสร้างราคาเดียว
นอกจากนั้น จะเน้นขายสินค้าที่มีมูลค่าของมากขึ้น เช่น ตู้หยอดเหรียญเติมน้ำมันหรือเน้นขายสินค้ากับกลุ่มร้านค้ามากขึ้น ขณะที่งานบริการซ่อมเครื่องคาดว่าจะสามารถสร้างกำไรให้กับบริษัทได้ปีละ 20 ล้านบาท 
ปี 2556 คาดว่า สัดส่วนรายได้จากลีสซิงจะอยู่ที่ 70% ตัวแทนจำหน่าย 20% และบริการ 10%
บริษัทได้วางแผนที่ลดปัญหาต้นทุนการขนส่งและการบริการลูกค้าได้กระจายมากขึ้น เพราะปีหน้าใช้งบลงทุน 200 ล้านบาทสำหรับซื้อรถเพิ่ม 500 คัน และติดตั้งเป็นก๊าซแอลพีจี ซึ่งเงินลงทุนส่วนใหญ่จะมาจากเงินทุนหมุนเวียนของบริษัทและเม็ดที่ได้จากการทยอยออกหุ้นกู้ 750 ล้านบาท เพื่อประหยัดดอกเบี้ย